text: Tre uheld spærrede Esbjerg-motorvejen i timevis
  04 juni 2018 kl. 05.03
  Esbjergmotorvejen var mandag morgen i flere timer helt spærret for trafik mod Esbjerg mellem mellem Bramming og Korskro. Det skyldtes tre uheld, hvor biler kørte op bag i hinanden.
  Motorvejen blev først spærret på grund af et uheld i retning mod Esbjerg mellem Bramming og Korskro. Det betød, at trafikanterne fra lidt over klokken 06 blev ledt af motorvejen ved Bramming og videre ad rute 191. 
  Der er opstod hurtigt en flere kilometer lang kø på motorvejen mod vest.
  Der var tale om et uheld med to personbiler, hvor den ene var kørt op bag i den anden.
  Efterfølgende var der så to andre biler bagest i køen, der kørte ind i hinanden.
  Politiet: Hold nu afstand
  - Bilerne, der blev fanget i kø efter det første uheld, blev ledt forbi uheldsstedet i det venstre spor. Spærringen ved Bramming blev dog opretholdt, mens der blev ryddet op efter det andet uheld, oplyste vagtchef Ivan Gohr Jensen, Syd- og Sønderjyllands Politi, til TV SYD. 
  Ved 08-tiden skete der så et tredje uheld i vestlig retning - nu mellem Gørding og Bramming. 
  - Hold nu afstand, lød opfordringen derefter på Twitter fra politiet.
  I alt var ni biler impliceret i uheldene, oplyser Syd- og Sønderjyllands Poliiti, der ikke har meldinger om, at nogen er kommet alvorlig til skade ved de tre uheld.
  Der kan forventes langsom trafikafvikling på Esbjerg-motorvejen mellem Gørding og Korskro et stykke op af formiddagen.
  Esbjerg MTV E20 er nu næsten ryddet efter 3 uheld i morgentrafikken. Heldigvis uden alvorlig personskade. 9 køretøjer impliceret i uheldene. Trafikken afvikles nu uden problemer. #politidk
  
  Endnu et uheld på Esbjerg MTV E20 i vestlig retning mellem afk. 71 Gørding og afk. 72 Bramming. HOLD NU AFSTAND. Køretøjer placeret i nødspor og 2. vognbane. #politidk
  
  